**PROBLEMSKA NASTAVA[[1]](#footnote-2)**

Jedan od najefikasnijih načina misaone aktivizacije učenika u nastavi filosofije je problemsko učenje, odnosno učenje putem rješavanja problema. Struktura problemske nastave globalno se može iskazati u tri osnovna dijela, a to su:

* *stvaranje problemske situacije,*
* *rješavanje problema i*
* *analiza izvedenog rješenja.*

Sa aspekta aktivnosti nastavnika i učenika, dominantna uloga nastavnika dolazi do izražaja u ***stvaranju problemske situacije***i formulaciji samog problema. **Problem** se može odrediti kao svako pitanje koje rezultira upitanošću ljudskog mišljenja, kao pitanje pred kojim zastane ljudsko mišljenje ili, Djuijevim riječima, kao *svako pitanje na kome se ljudsko mišljenje spotakne.* Osnovni preduslov za uspješno organizovanje *učenja filosofije* putem rješavanja problema sastoji se u dodatnoj pripremi nastavnika i adekvatnoj motivaciji učenika. Da bi se učenici zainteresovali, misaono aktivirali i uključili u rješavanje problema, nastavnik prethodno mora postaviti problem, osmisliti ga i samom formulacijom približiti saznajnim mogućnostima učenika. Učenike treba dovesti u stanje upitanosti, saznajne poteškoće i potrebe da ono naizgled nejasno učine za sebe prisutnim. Treba, dakle, voditi računa o primjerenosti problema psihofizičkim sposobnostima, prethodnom znanju i iskustvu učenika, kao i o svrsishodnosti i ekonomičnosti problemske nastave u zavisnosti od konkretnih nastavnih sadržaja koji su sastavni dio date tematske i logičke cjeline.

Razumljivo je da između stvaranja problemske situacije, formulisanja i rješavanja samog problema nema oštrih granica i da je misaono aktiviranje učenika neophodno i u toku stvaranja problemske situacije kao preliminarna pretpostavka za njihovo aktivno učešće u rješavanju određenog problema. Ovaj proces je jedinstven iako ga raščlanjujemo da bismo istakli njegove suštinske momente i ukazali na značaj pojedinih etapa u rješavanju problema.

***Rješavanje problema***od strane učenika je u funkciji razvoja stvaralačkog mišljenja, buđenja intelektualne radoznalosti, misaonog osamostaljivanja i razvoja učeničke individualnosti. „Rešavanje problema podrazumeva relativno samostalno otkrivanje zakonitosti, a takođe i pružanje mogućnosti učenicima da dođu do slobodnih i originalnih otkrića, makar i u relativnom smislu.“[[2]](#footnote-3) Aktiviranjem intelektualnih sposobnosti učenika podstiče se njihovo interesovanje za samostalno usvajanje novih znanja i pobuđuje istraživački pristup. Važnu ulogu pri rješavanju problema u nastavi filosofije ima čitanje izvornih tekstova, pisanje eseja, seminarskih radova i sl. Učenički radovi, takođe, mogu biti povod da se započne razgovor i razvije diskusija o nekom problemu. Pri tome je neophodno korišćenje iskustvom i prethodnim znanjima učenika, kao i povezivanje sadržaja između srodnih nastavnih predmeta. U ovoj etapi rada dolazi do izražaja koordinirajuća i usmjeravajuća uloga nastavnika. Upućivanje učenika na slobodno iznošenje vlastitih misli i uvažavanje drugačijeg mišljenja podrazumijeva i zahtjev za pažnjom i slušanjem drugog. Brižljivo praćenje onoga ko upravo govori omogućava da se učenici međusobno dobro razumiju. Istovremeno, slušanje drugog podstiče ostale učenike da i sami iznesu vlastito zapažanje i viđenje nekog problema. Ovdje je, u suštini, riječ o afirmaciji interaktivnog oblika učenja i, po mogućnosti, aktivnog učešća svakog učenika. Ali je i procesu tako organizovane nastave uloga nastavnika nezamjenljiva. Ona najprije dolazi do izražaja kroz upućivanje učenika na konstruktivno rješavanje problema, što podrazumijeva bolje razumijevanje, međusobno uvažavanje i širenje saradnje kako među učenicima, tako i između nastavnika i učenika.

***Analiza izvedenog rješenja*** se takođe zasniva na interakciji i produktivnoj komunikaciji između nastavnika i učenika. Svođenje diskusije, objedinjavanje zajedničkih zaključaka, kao i preferiranje bitnog, ujedno je najekonomičnijei najefikasnije provjeravanje kvaliteta znanja koje su učenici usvojili. Učenici na ovaj način demonstriraju svoje sposobnosti povezivanja nastavnih sadržaja, mogućnost korišćenja prethodnog iskustva u novim situacijama, ovladavanje vještinom izlaganja i sl. Analiza izvedenog rješenja omogućuje nastavniku da stekne uvid u to u kojoj su mjeri učenici razumjeli ranije *naučeno* i uspjeli da ga dovedu u odnos sa novim gradivom, koliko su uspješni u korišćenju relevantne filosofske literature.

Da bi se izbjegao rizik pojednostavljivanja prethodnim iznošenjem globalne strukture problemske nastave (kroz tri osnovne etape), treba imati u vidu specifičnosti koje sobom nosi konkretna problemska situacija, bilo da je riječ o časovima usvajanja novih znanja ili o utvrđivanju usvojenog gradiva, provjeravanju ili sistematizaciji nastavnih sadržaja. U zavisnosti od obima informacija, prethodnog znanja i iskustva učenika, **nastavnik može na različite načine angažovati učenike u rješavanju problema.**

1. Ukoliko su nastavni sadržaji potpuno novi i učenici nemaju potrebno znanje za samostalno rješavanje problema, ***aktivnost nastavnika je naglašena u svim fazama časa***. On demonstrira problemsku situaciju, formuliše problem, iznosi učenicima svoja razmišljanja, postavlja moguće hipoteze, verifikuje i procjenjuje adekvatnost mogućih rješenja.
2. Ukoliko su učenici prethodno usvojili određene nastavne sadržaje, njihova aktivnost i samostalnost u rješavanju problema može biti fleksibilna u zavisnosti od toga da li je riječ o ***problemskom dijalogu*** (kada nastavnik formuliše problem, a do rješenja se dolazi kroz dijalog nastavnik–učenik i učenik–učenik) ili da
3. ***učenici samostalno rješavaju problem*** iniciran nastavnikovom formulacijom (to može biti realizovano i upućivanjem učenika na samostalnu obradu pojedinih pitanja izradom referata ili seminarskih radova na zadatu temu uz korišćenje izvorne literature).
4. Najpoželjniji vid problemske nastave ujedno je i najzahtjevniji. To je situacija u kojoj su ***učenici* *osposobljeni da* *samostalno formulišu* *problem* i da ga *samostalno*** (ili po potrebi uz usmjeravajuću pomoć nastavnika) ***riješe.***

Treba imati u vidu da će **uspjeh u realizaciji problemske nastave** **u velikoj mjeri zavisiti** od aktivnosti učenika i njihove naviknutosti na ovaj oblik rada, od privrženosti nastavnika problemskoj nastavi i njegove metodičke osposobljenosti i, na kraju, od date nastavne situacije i karaktera nastavnih sadržaja.

**\* \* \* \* \***

**Pitanja za vježbanje:**

* **Šta je problem? (smisao *svakog pitanja na kome se ljudsko mišljenje spotakne*)*.***
* **Koje su osnovne faze realizacije (struktura) problemske nastave?**
* **Navedite i obrazložite 4 nivoa zahtjevnosti u realizaciji problemske nastave**
* **Od čega zavisi uspjeh u realizaciji problemske nastave?**

1. Navedeno prema:Slavka Gvozdenović (2011): *Metodika nastave filozofije*, UCG, Podgorica, str. 57-60. [↑](#footnote-ref-2)
2. Jovan Đorđević: *Savremena nastava (organizacija i oblici),* Naučna knjiga, Beograd, 1981, str. 182. [↑](#footnote-ref-3)